Imtella' Lulju 30, 2020 - Aġġornata 30 Ta' Lulju, 2020 4:49pm Raġel ta' 27 sena Saviour Gaffarena nqatel b'tir ta' arma tan-nar f'rasu tard l-Erbgħa bil-lejl fl-inħawi ta' Ħal Milieri, fil-Qrendi. Miegħu kien hemm kuġinuh ta' Vince Gaffarena ta' 17-il sena li ntlaqat minn żewġ tiri u wara saq sal-Imqabba, bil-katavru ta' Saviour Gaffarena fis-sit tal-passiġġier. Il-Pulizija qed iżżomm erba' żgħażagħ li huma suspettati li kellhom x'jaqsmu mad-delitt. Konferenza tal-aħbarijiet mill-Pulizija dwar il-qtil li seħħ dal-lejl Konferenza tal-aħbarijiet mill-Pulizija dwar il-qtil li seħħ dal-lejl F'konferenza tal-aħbarijiet fil-Kwartieri Ġenerali tal-Pulizija fil-Floriana, il-Pulizija qalet li l-investigazzjonijiet dwar il-qtil ta' Saviour Gaffarena ta' 27 sena u l-feriment ta' Vincent Gaffarena ta' 17-il sena qegħdin jindikaw li għandu x'jaqsam mad-droga. Tlett sigħat wara li ġiet infurmata bil-każ il-Pulizija arrestat żewġ żgħażagħ ta' 19 u 18-il sena, li qegħdin jitqiesu bħala s-suspettati ewlenin fil-każ. Il-Pulizija qalet li qiegħda żżomm ukoll żagħżugħ ta' 17-il sena u mara ta' 21 sena. L-inkjesta qiegħda titmexxa mill-Maġistrat tal-għassa Dr Victor Axiaq stabilixxit li l-vittma Saviour Gaffarena ntlaqat minn tir f'rasu filwaqt li Vincent Gaffarena ntlaqat minn tir f'wiccu u spaltu. Skond il-Pulizija, huwa mifhum li l-isparatura seħħet fi sqaq fl-inħawi ta' Ħal Millieri fil-Qrendi, fejn instabu l-iskratac li ġew elevati mill-esperti tal-Qorti. Minn hemm iż-żagħżugħ ferut ta' sbatax il-sena saq sat-Triq il-Konvoj ta' Santa Marija fl-Imqabba bil-katavru ta' kuġinuh fis-sit tal-passiġġier. Il-Pulizija u tim mediku li nzertaw kienu fuq il-post minħabba l-Festival Internazzjonali tan-Nar li kien qed isir fl-Imqabba, marru jagħtu l-ewwel għajnuna fejn sabu karozza tat-tip Renault li bdiet tpaqpaq il-ħorn fejn ħareġ ix-xufier u beda jgħajjat li sparawlu. Saviour Gaffarena ġie ċċertifikat mejjet fuq il-post, filwaqt li ż-żagħżugħ ta' 17-il sena ttieħed l-isptar fejn ġie operat u jinsab f'qagħda stabbli. L-investigazzjoni konġunta mill-Pulizija tad-Dipartiment tar-Reati Maġġuri, tal-Ispecial Intervention Unit, tar-Rapid Intervention Unit u tad-Distrett tinsab għadejja bl-investigazzjonijiet. Il-mottiv għad irid jiġi stabbilit, u l-Pulizija qed tistenna li ż-żagħżugħ Vince Gaffarena li jinsab l-isptar ikun f'pożizzjoni li tista tkellmu l-pulizija. Il-vittma Saviour Gaffarena huwa magħruf mal-Pulizija u mhux l-ewwel darba li ġie investigat fil-passat dwar reati varji.